62020CO0288_INF
Ordonanța Curții (Camera a opta) din 24 martie 2022 –BNP Paribas Personal Finance
(Cauza C‑288/20) (
1
)
„Trimitere preliminară – Articolul 99 din Regulamentul de procedură al Curții – Protecția consumatorilor – Directiva 93/13/CEE – Clauze abuzive în contractele încheiate cu consumatorii – Contract de împrumut exprimat în monedă străină (franc elvețian) – Clauze care expun împrumutatul la un risc de schimb valutar – Articolul 4 alineatul (2) – Cerințe de inteligibilitate și de transparență – Sarcina probei – Articolul 3 alineatul (1) – Dezechilibru semnificativ – Articolul 5 – Redactare clară și inteligibilă a unei clauze contractuale”
1.
Protecția consumatorilor – Clauze abuzive în contractele încheiate cu consumatorii – Directiva 93/13 – Domeniu de aplicare – Clauze care definesc obiectul principal al contractului sau care privesc prețul sau remunerația și serviciile sau bunurile furnizate în schimbul acestora – Noțiune – Clauze ale contractului de împrumut care prevăd moneda străină ca monedă de calcul și euro ca monedă de plată, expunându‑l pe consumator la riscul de schimb valutar – Includere – Clauze care trebuie să stabilească un element esențial ce caracterizează contractul – Verificare ce revine instanței naționale
[Directiva 93/13 a Consiliului, art. 4 alin. (2)]
(a se vedea punctele 23-32 și dispozitiv 1)
2.
Protecția consumatorilor – Clauze abuzive în contractele încheiate cu consumatorii – Directiva 93/13 – Domeniu de aplicare – Clauze care definesc obiectul principal al contractului sau care privesc prețul sau remunerația și serviciile sau bunurile furnizate în schimbul acestora – Noțiune – Clauze ale contractului de împrumut care prevăd moneda străină ca monedă de calcul și euro ca monedă de plată, expunându‑l pe consumator la riscul de schimb valutar – Includere – Condiții – Obligația de a îndeplini cerințele privind inteligibilitatea și transparența – Conținut
[Directiva 93/13 a Consiliului, art. 4 alin. (2) și art. 5]
(a se vedea punctele 34-37, 43 și 47-50 și dispozitiv 2)
3.
Protecția consumatorilor – Clauze abuzive în contractele încheiate cu consumatorii – Directiva 93/13 – Domeniu de aplicare – Clauze care definesc obiectul principal al contractului sau care privesc prețul sau remunerația și serviciile sau bunurile furnizate în schimbul acestora – Condiții – Redactare clară și inteligibilă a unei clauze – Sarcina probei care îi revine consumatorului – Inadmisibilitate
[Directiva 93/13 a Consiliului, art. 4 alin. (2)]
(a se vedea punctele 54, 58 și 61 și dispozitiv 3)
4.
Protecția consumatorilor – Clauze abuzive în contractele încheiate cu consumatorii – Directiva 93/13 – Clauză abuzivă în sensul articolului 3 – Noțiune – Clauze ale contractului de împrumut care prevăd moneda străină ca monedă de calcul și euro ca monedă de plată, expunându‑l pe consumator la riscul de schimb valutar fără plafonare – Includere – Existența unui dezechilibru semnificativ între drepturile și obligațiile părților care decurg din contract – Risc disproporționat de schimb valutar pentru consumator – Verificare ce revine instanței naționale
[Directiva 93/13 a Consiliului, art. 3 alin. (1) și art. 5]
(a se vedea punctele 70-75 și dispozitiv 4)
Dispozitivul
1)
Articolul 4 alineatul (2) din Directiva 93/13/CEE a Consiliului din 5 aprilie 1993 privind clauzele abuzive în contractele încheiate cu consumatorii trebuie interpretat în sensul că noțiunea „obiectul [principal al] contractului”, în sensul acestei dispoziții, acoperă clauzele contractului de împrumut care prevăd că moneda străină este moneda de calcul și că euro este moneda de plată și care au ca efect plasarea riscului de schimb valutar în sarcina împrumutatului, din moment ce aceste clauze stabilesc un element esențial care caracterizează contractul menționat.
2)
Articolul 4 alineatul (2) din Directiva 93/13 trebuie interpretat în sensul că, în cadrul unui contract de împrumut exprimat în monedă străină, cerința de transparență a clauzelor acestui contract care prevăd că moneda străină este moneda de calcul și că euro este moneda de plată și care au ca efect plasarea riscului de schimb valutar în sarcina împrumutatului este îndeplinită în cazul în care profesionistul a furnizat consumatorului informații suficiente și exacte care îi permit unui consumator mediu, normal informat și suficient de atent și de avizat să înțeleagă funcționarea concretă a mecanismului financiar în discuție și să evalueze astfel riscul consecințelor economice negative, potențial semnificative, ale unor asemenea clauze asupra obligațiilor sale financiare pe toată durata contractului menționat.
3)
Directiva 93/13 trebuie interpretată în sensul că se opune ca sarcina probei caracterului clar și inteligibil al unei clauze contractuale, în sensul articolului 4 alineatul (2) din această directivă, să revină consumatorului.
4)
Articolul 3 alineatul (1) din Directiva 93/13 trebuie interpretat în sensul că clauzele unui contract de împrumut care prevăd că moneda străină este moneda de calcul și că euro este moneda de plată și care au ca efect plasarea riscului de schimb valutar, fără ca acesta să fie plafonat, în sarcina împrumutatului pot crea un dezechilibru semnificativ între drepturile și obligațiile părților care decurg din contractul menționat, în detrimentul consumatorului, din moment ce profesionistul nu se putea aștepta în mod rezonabil, respectând cerința de transparență față de consumator, ca acesta din urmă să accepte un risc disproporționat de schimb valutar care rezultă din astfel de clauze.
(
1
)	JO C 297, 7.9.2020.